Risikerer at miste kørekortet

I marts i år kunne DR ellers fortælle, at ambulancereddere i Region Syddanmark bliver blitzet i stor stil.

Dengang lovede Vejdirektoratet og Rigspolitiet, at der nok skulle komme en løsning.

Men siden da er ingenting sket. Og det vækker stor frustration hos beredskabet.

- Den enkelte medarbejder, der sidder i bilen, risikerer jo at miste sit kørekort, hvis dokumentationen ikke bliver godkendt.

- Vi har altså nogle mennesker, der kører stærkt for at passe deres arbejde, og derved risikerer de at miste deres arbejde. Det er jo absurd, siger sekretariatschef for Danske Beredskaber Bjarne Nigaard

Vi er jo ikke tjent med, at chaufførerne frygter at miste deres arbejde, fordi kørekortet kan ryge. Bjarne Nigaard, sekretariatschef, Danske Beredskaber

'Det må du så skrive i din klagevejledning'

Én af dem, der har prøvet at få en bøde, er indsatsleder i Sydvestjysk Brandvæsen Thomas Staal Laugesen.

Og ikke nok med at han fik en bøde, han stod også til at miste sit kørekort.

- De ringede pludselig fra politiet og sagde, at jeg stod til at miste mit kørekort. Jeg fortalte, at jeg jo havde kørt med blå blink, hvorefter de oplyste mig om, at det måtte jeg så skrive i min klagevejledning.

Bøden blev først slettet efter to måneder, og Thomas Staal Laugesen kunne beholde sit kørekort og sit arbejde.